ΕΛΛΗΝΙΚΗ ΔΗΜΟΚΡΑΤΙΑ – ΔΗΜΟΣ ΚΑΒΑΛΑΣ

ΔHMOTIKΗ ΘΕΑΤΡΙΚΗ ΚΟΙΝΩΦΕΛΗΣ ΕΠΙΧΕΙΡΗΣΗ

KABAΛAΣ (ΔΗ.ΠΕ.ΘΕ. ΚΑΒΑΛΑΣ)

ΦΙΛΙΠΠΟΥ 4, Τ.Κ.654 03–ΤΗΛ. 2510/220876-7, FAX 220878 e-mail: thkavala@otenet.gr

**Καβάλα 11/6/2025**

**ΔΕΛΤΙΟ ΤΥΠΟΥ**

 **68ο Φεστιβάλ Φιλίππων**

**&**

**9ο Εργαστήριο Αρχαίου Δράματος**

**2 Ιουλίου – 7 Σεπτεμβρίου 2025**

**«8-3=11»**

Το Φεστιβάλ Φιλίππων, ένας από τους σημαντικότερους και μακροβιότερους πολιτιστικούς θεσμούς της χώρας, επιστρέφει για **68η χρονιά**, υπό τη καλλιτεχνική διεύθυνση της καλλιτεχνικής διευθύντριας του ΔΗΠΕΘΕ Καβάλας, **Εύας Οικονόμου Βαμβακά,** προσφέροντας υψηλής ποιότητας ψυχαγωγία στους κατοίκους και τους επισκέπτες της Καβάλας.

Από τις **2 Ιουλίου έως τις 7 Σεπτεμβρίου 2025**, το κοινό θα έχει την ευκαιρία να παρακολουθήσει τις σημαντικότερες παραστάσεις και συναυλίες του καλοκαιριού, αλλά και νέες παραγωγές με την υπογραφή του ΔΗΠΕΘΕ Καβάλας, που κρατούν ζωντανή τη φλόγα της καλλιτεχνικής δημιουργίας.

Με επίκεντρο το Αρχαίο Θέατρο Φιλίππων, οι εκδηλώσεις απλώνονται σε διάφορα σημεία της πόλης.

Το φετινό πρόγραμμα είναι αφιερωμένο σ’ ένα συγγραφέα-σύμβολο, τον Χρόνη Μίσσιο, που γεννήθηκε στην Καβάλα. Τίτλος της φετινής διοργάνωσης μια εξίσωση **«8-3=11»**, ο τίτλος του τελευταίου ημιτελούς έργου του, που λειτουργεί ως κώδικας μιας βαθιάς φιλοσοφίας ζωής, εκείνης που αναγνωρίζει την αξία της προσφοράς, της ευαισθησίας και της συλλογικότητας.

Το αφιέρωμα στον **Χρόνη Μίσσιο** δεν αποτελεί απλώς μια καλλιτεχνική πράξη τιμής, αλλά μια βαθιά υπαρξιακή πρόταση απέναντι στον παραλογισμό της εποχής μας. Έτσι, το Φεστιβάλ Φιλίππων γίνεται και φέτος μια γιορτή που ενώνει, συγκινεί και εμπνέει.

Παράλληλα, για 9η χρονιά, θα πραγματοποιηθεί το Εργαστήριο Αρχαίου δράματος, (από 28/8-6/9), που ως στόχο έχει την κατάρτιση και ανάδειξη νέων ηθοποιών, μέσω της εκπαιδευτικής διαδικασίας που προσφέρουν καταξιωμένοι σκηνοθέτες.

**Χαιρετισμός Δημάρχου**

Στην Καβάλα και στη Δημοτική Ενότητα Φιλίππων, εκεί όπου η Ιστορία δεν είναι απλώς παρελθόν, αλλά ζώσα παρουσία, εκεί όπου η Τέχνη συνδιαλέγεται αιώνες τώρα με το τοπίο και τη μνήμη, το Φεστιβάλ Φιλίππων επιστρέφει για 68η χρονιά, συνεχίζοντας μια πορεία ανθεκτική, εμβληματική και απολύτως σύγχρονη.

Το φετινό αφιέρωμα στον Χρόνη Μίσσιο, με τον τίτλο «8-3=11», είναι κάτι παραπάνω από φόρος τιμής σε έναν σπουδαίο συγγραφέα. Είναι ένας καθρέφτης αξιών, μια κραυγή αντίστασης και ανθρωπιάς, ένας ύμνος στη δύναμη της προσφοράς και της εσωτερικής επανάστασης.

Η παράδοξη αριθμητική αυτού του τίτλου δεν είναι σφάλμα, είναι νόημα. Είναι η αριθμητική της αγάπης, εκεί όπου όταν αφαιρείς από τον εαυτό σου, προσθέτεις στον κόσμο. Εκεί όπου η έλλειψη γίνεται περίσσευμα κι η απώλεια απόφαση για συνύπαρξη.

Ο Χρόνης Μίσσιος έζησε, έγραψε και οραματίστηκε έναν κόσμο πιο δίκαιο. Μέσα από το προσωπικό του βίωμα, γεμάτο φυλακίσεις, διώξεις, αγώνες, αλλά και ευαισθησία, λεπτότητα και χιούμορ, μάς έδωσε ένα πολύτιμο εργαλείο σκέψης. Μάς θύμισε ότι ακόμη και μέσα στην πιο ζοφερή πραγματικότητα, το δικαίωμα στην τρυφερότητα, στην αξιοπρέπεια και στην ελπίδα παραμένει ακέραιο.

Το φετινό πρόγραμμα - με παραστάσεις στο αρχαίο θέατρο Φιλίππων και στην πόλη της Καβάλας, με παραγωγές του ΔΗΠΕΘΕ Καβάλας, με δύο συναυλίες, καθώς και με την παρουσίαση της παράστασης του 9ου Εργαστηρίου Αρχαίου Δράματος - αντανακλά τη συνεχή προσπάθεια για έναν Πολιτισμό ζωντανό, στοχαστικό, ανοιχτό. Έναν Πολιτισμό που αφουγκράζεται τη φωνή του τόπου και των ανθρώπων του.

Ο Δήμος Καβάλας συνεχίζει να στηρίζει με συνέπεια έναν θεσμό που δεν παγιδεύεται στη μνήμη, αλλά την επιστρατεύει για να δώσει προοπτική. Θερμές ευχαριστίες σε όλους τους συντελεστές, στους δημιουργούς, στους ανθρώπους που εργάζονται αθόρυβα για την επιτυχία του Φεστιβάλ και πάνω απ’ όλα στο κοινό που του δίνει ζωή.

Σας προσκαλώ να γίνετε συνοδοιπόροι σε αυτό το ταξίδι ιδεών, συγκίνησης και μέθεξης. Γιατί όπως μάς «ψιθύρισε» κάποτε ο Χρόνης Μίσσιος: Αν πιστέψουμε στον άνθρωπο, όλα είναι ακόμη πιθανά.

**Θόδωρος Μουριάδης**Δήμαρχος Καβάλας

**8-3=11**

***Πόσο πιο πλούσιος γίνεσαι τελικά όταν προσφέρεις;***

Σε έναν παράλογο κόσμο με τον οποίο ερχόμαστε καθημερινά αντιμέτωποι , φέτος προβάλλουμε με τη σειρά μας μια σειρά από παράλογες, αδύνατες πράξεις που όλες οδηγούν στην προσφορά. Στην τρυφερότητα. Την αγάπη. Και αφιερώνουμε το φετινό φεστιβάλ σε έναν άνθρωπο του μέλλοντος, που έτυχε πριν από 95 χρόνια και γεννήθηκε στον τόπο μας, αλλά μπόρεσε να χωρέσει μέσα τους κόσμους ολόκληρους, το **Χρόνη Μίσσιο.** Δανειζόμαστε για τίτλο την **εξίσωση** του τελευταίου ημιτελούς έργου του και αφηνόμαστε να εκτεθούμε στη ματιά του, ανοίγουμε την πόρτα μας στη γενναιοδωρία του, καιγόμαστε από την τρυφερότητα του. Μαθαίνουμε ξανά μέσα από την τέχνη πως να παραμένουμε άνθρωποι, σε ένα απάνθρωπο περιβάλλον. Το φετινό μας πρόγραμμα που επιδιώκει να βαφτεί με τα χρώματά του, ξεκινάει με μια γιορτή και τελειώνει με ένα πανηγύρι. Κι ανάμεσά τους απλώνει μια συναυλία, ένα ιδιαίτερο εργαστήριο, μια έκθεση ζωγραφικής που συνθέτει έναν αλλόκοτο χάρτη της πόλης και φυσικά 21 μοναδικές παραστάσεις- 16 φιλοξενούμενες και 5 πρωτότυπες παραγωγές που θα δουν για πρώτη φορά το φως εδώ, που θα ξυπνήσουν για εμάς και θα μας παρασύρουν. Απλωμένο και πάλι σε όλη την πόλη (Αρχαίο Θέατρο Φιλίππων, Τζαμί Χαλίλ Μπέη, πρωην κτίριο Lord, δρομολόγιο Καβάλα- Πρίνος), φτιαγμένο από ανθρώπους γεμάτους αγάπη και πλημμυρισμένους από δημιουργικότητα και ευγνωμοσύνη, το Φετινό Φεστιβάλ Φιλίππων, έρχεται να βάψει με τα χρώματα και τις λέξεις του, το καλοκαίρι μας. Να ζωγραφίσει πάνω στις σκυθρωπές φάτσες μας, να γελάσει με τη σοβαροφάνεια μας και να μας κάνει να δούμε τη ζωή λίγο αλλιώς, βοηθώντας μας να συνειδητοποιήσουμε το μεγαλείο αλλά και τη ρευστότητά της. Το ανεπανάληπτο της ύπαρξής της. Κι ελπίζουμε φεύγοντας να μας έχει έστω και στο ελάχιστο μεταβάλει, να μας έχει κάνει λίγο πιο τρυφερούς πιο ευγνώμονες και γενναιόδωρους. Γιατί 8-3 θα κάνει πάντα για εμάς 11.

**Εύα Οικονόμου – Βαμβακά**

Καλλιτεχνική Διευθύντρια

**ΣΥΝΟΠΤΙΚΟ ΠΡΟΓΡΑΜΜΑ ΕΚΔΗΛΩΣΕΩΝ
68Ο ΦΕΣΤΙΒΑΛ ΦΙΛΙΠΠΩΝ**

**2 ΙΟΥΛΙΟΥ – 7 ΣΕΠΤΕΜΒΡΙΟΥ 2025**

**ΙΟΥΛΙΟΣ**

**Τετάρτη 2 Ιουλίου 2025**

**Πάρτυ έναρξης - Συναυλία Κωνσταντίνου Βήτα**

Χώρος: Παραλία Ελικοδρομίου

**Σάββατο 5 – Κυριακή 6 Ιουλίου 2025**

**«Πέρσες - Ο Θρήνος των Άλλων»** του Αισχύλου

Σκηνοθεσία: Κωνσταντίνος Ντέλλας

Χώρος: Αρχαίο Θέατρο Φιλίππων

\*Στο πλαίσιο του θεσμού «Όλη η Ελλάδα ένας πολιτισμός»

**Τετάρτη 9 Ιουλίου 2025**

**Συναυλία** **«Πορτοκάλογλου – Κότσιρας Καλοκαίρι 2025»**

Χώρος: Αρχαίο Θέατρο Φιλίππων

**Σάββατο 12 – Κυριακή 13 Ιουλίου 2025**

**«Ηλέκτρα»** του Σοφοκλή

Σκηνοθεσία: Δημήτρης Τάρλοου

Xώρος: Αρχαίο Θέατρο Φιλίππων

**Δευτέρα 14 – Τρίτη 15 – Τετάρτη 16 Ιουλίου 2025**

**«Δέντρο²»** της Ζωής Ξανθοπουλίδου

Σκηνοθεσία: Βασίλης Αποστολάτος

Χώρος: Τζαμί Χαλίλ Μπεη

**Σάββατο 19 – Κυριακή 20 Ιουλίου 2025**

**«Δον Ζουάν»** των Λ. Τριανταφυλλίδου – Πάνου Βλάχου

Σκηνοθεσία Λητώ Τριανταφυλλίδου

Χώρος: Αρχαίο Θέατρο Φιλίππων

**Δευτέρα 21 – Τρίτη 22 – Τετάρτη 23 Ιουλίου 2025**

**«Το αλάθητο μιας (1) μαργαρίταΣ»**

***Κάθε σπόρος έχει τη δύναμη να γίνει δέντρο***

Σε κείμενο και σκηνοθεσία της ομάδας Rodez

Χώρος: Κτίριο πρώην Lord

**Σάββατο 26 – Κυριακή 27 Ιουλίου 2025**

**«Αντιγόνη»** του Σοφοκλή

Σκηνοθεσία: Θέμης Μουμουλίδης

Χώρος: Αρχαίο Θέατρο Φιλίππων

**Τρίτη 29 – Τετάρτη 30 Ιουλίου 2025**

**«Οιδίπους»** του Σοφοκλή

Σκηνοθεσία: Γιάννης Χουβαρδάς

Χώρος: Αρχαίο Θέατρο Φιλίππων

**ΑΥΓΟΥΣΤΟΣ**

**Σάββατο 2 Αυγούστου 2025**

**«Ορέστεια»** του Αισχύλου

Σκηνοθεσία: Θεόδωρος Τερζόπουλος

Χώρος: Αρχαίο Θέατρο Φιλίππων

**Δευτέρα 4 & Πέμπτη 7 Αυγούστου 2025**

***«(Όλα)ν* όσα αφήνουμε πίσω < για ένα αύριο που δε θα έρθει ποτέ»** της Έρις Κύργια

Σκηνοθεσία: Μάριος Κακκουλής

Παράσταση Εν πλω (Ferry Boat για Θάσο)

**Τετάρτη 6 Αυγούστου 2025**

**«Ο θάνατος του εμποράκου»** του Άρθουρ Μίλερ

Σκηνοθεσία: Γιώργος Νανούρης

Χώρος: Αρχαίο Θέατρο Φιλίππων

**Σάββατο 9 Αυγούστου 2025**

**«Οδύσσεια Ζ - Η - Θ / Ο ξένος»**

Σκηνοθεσία: Μιχαήλ Μαρμαρινός

Χώρος: Αρχαίο Θέατρο Φιλίππων

**Τετάρτη 13 Αυγούστου 2025**

**«Μόνος με τον Άμλετ»**

Σε σύλληψη και σκηνοθεσία Αιμίλιου Χειλάκη και Μανώλη Δούνια

Χώρος: Αρχαίο Θέατρο Φιλίππων

**Κυριακή 17 Αυγούστου 2025**

**«Μότσαρτ, ο μαγικός αυλός»** του Βόλφγκανγκ Αμαντέους Μότσαρτ

Σκηνοθεσία: Κάρμεν Ρουγγέρη-Χριστίνα Κουλουμπή

Χώρος: Αρχαίο Θέατρο Φιλίππων

**Δευτέρα 18 – Τρίτη 19 Αυγούστου 2025**

**«Birthland: Τα καλά κορίτσια δε μιλάνε γι’ αυτά»** της Mina Petric

Σκηνοθεσία: Ελένη Αποστολοπούλου

Χώρος: Κτίριο πρώην Lord

**Τετάρτη 20 Αυγούστου 2025**

**«Ο υπηρέτης δύο αφεντάδων»** του Κάρλο Γκολντόνι

Σκηνοθεσία: Γιάννης Κακλέας

Χώρος: Αρχαίο Θέατρο Φιλίππων

**Κυριακή 24 Αυγούστου 2025**

**«Μια άλλη Θήβα»** του Σέρχιο Μπλάνκο

Σκηνοθεσία: Βαγγέλης Θεοδωρόπουλος

Χώρος: Αρχαίο Θέατρο Φιλίππων

**Τετάρτη 27 Αυγούστου 2025**

**«Η στρίγγλα που έγινε αρνάκι»** του Ουίλλιαμ Σαίξπηρ

Σκηνοθεσία: Ελένη Μποζά

Χώρος: Αρχαίο Θέατρο Φιλίππων

**Σάββατο 30 – Κυριακή 31 Αυγούστου 2025**

**«Ανδρομάχη»** του Ευριπίδη

Σκηνοθεσία: Μαρία Πρωτόππαπα

Χώρος: Αρχαίο Θέατρο Φιλίππων

**ΣΕΠΤΕΜΒΡΙΟΣ**

**Δευτέρα 1 – Τρίτη 2 Σεπτεμβρίου 2025**

**«Πέτρα + Νήμα + Καρδιά = »**

Σε κείμενο και σκηνοθεσία Μιχάλη Αγγελίδη

Χώρος: Κτίριο πρώην Lord

**Σάββατο 6 Σεπτεμβρίου 2025**

**Παρουσίαση 9ου Εργαστήριου Αρχαίου Δράματος**

Χώρος: Αρχαίο Θέατρο Φιλίππων

*\**Το εργαστήριο αποτελεί μέλος του Δικτύου Αρχαίου Δράματος και πραγματοποιείται με την αιγίδα και την υποστήριξη του Υπουργείου Πολιτισμού

**Κυριακή 7 Σεπτεμβρίου 2025**

**«Έλα στο χορό» Συναυλία με τον Γιάννη Χαρούλη**

Χώρος: Αρχαίο Θέατρο Φιλίππων

Για περισσότερες πληροφορίες μπορείτε να καλείτε στο τηλέφωνο του ΔΗ.ΠΕ.ΘΕ. Καβάλας 2510. 220876 ώρες γραφείου.

Προπώληση εισιτηρίων για τις παραγωγές του ΔΗ.ΠΕ.ΘΕ [Υπηρεσία Εισιτηρίων - Ticket Services](https://www.ticketservices.gr/)

ΔΗ.ΠΕ.ΘΕ. Καβάλας